Den slunkne pengekasse i Superliga-klubben AaB er for en stund hjulpet med seks millioner kroner. En gruppe nordjyske erhvervsfolk har støttet klubben i indeværende transfervindue. AaB modtager de seks millioner som et lån, og pengene skal bruges til køb af nye spillere i det aktuelle transfervindue, skriver klubben i en fondsbørsmeddelelse. - Beløbet er teknisk set givet som et lån, der først tilbagebetales, når AaB realiserer transferindtægter for enkelte egne udviklede talenter, skriver klubben. AaB bevarer alle kontraktrettigheder, og fremtidig transferfortjeneste tilfalder AaB med fradrag til investorgruppen. - Der er aftalt et loft på denne tilbagebetaling, som maksimalt kan udgøre cirka otte millioner kroner. I denne situation vil afkastet til AaB udgøre cirka 12 millioner kroner, oplyser AaB. AaB hentede søndag Thomas Augustinussen tilbage til klubben på en treårig aftale, men nu bør der være råd til yderligere forstærkning af truppen. /ritzau/

Opsummering:
Superliga-klubben AaB har af en gruppe investorer modtaget seks millioner kroner til at købe nye spillere for.